Man sterf in ongeluk by Harmony-mynArgieffoto ŉ Mynwerker is dood in ŉ ongeluk met ŉ spoorlokomotief by Harmony se Doornkop-goudmyn in die weste van Johannesburg. Volgens Peter Steenkamp, uitvoerende hoof van Harmony Gold, het die ongeluk Sondagoggend plaasgevind. Die mynwerker is ernstig beseer tydens die ongeluk en het later aan sy beserings beswyk. “Harmony se bestuur wil graag sy medelye betuig met die werknemer se familie, vriende en kollegas,” het Steenkamp gesê. Die mynmaatskappy werk intussen nou saam met die relevante owerhede in die ondersoek na die voorval. Daar was reeds 29 mynsterftes vanjaar volgens voorlopige inligting van die departement van minerale bronne. Daar was reeds amper 1 400 beserings vanjaar.